정조 18년 · 목
濟州御史沈樂洙別單以爲臣奉命以來夙夜憂懼才識不及無以仰體聖意而齎來備局啓下擧行條列事留心探察極力較量逐條陳列於左一孝子節婦之湮沒未顯者一一採訪事也臣或搜問又有呈狀之以此等事爲言而竝無卓異之行可以登聞宜蒙旌贈之典者其中略抄其有實蹟者或成給完文除役以爲觀感之地旌義縣有一奇事不可不登聞故學生吳興泰戊申逆亂時手草起義討賊之檄文今其文尙存首言忠孝無二致子而不救父之危臣而不思君之難則無異禽獸中言賊勢甚張無識之民不辨逆順之意又言島民異於內地癸甲之凶勢將盡劉而特蒙賑救之恩父母妻子得至今日惟我島民以先王不忘之心追疇昔拯濟之恩齊赴國亂以死報之當國家危亂之時死則爲榮値凶鋒橫肆之日生亦爲辱成敗利鈍非所當論云云傳檄三邑略聚累百人將欲發船而旋聞亂定停止其文忠憤激烈辭嚴義正烟煤殘缺之斷牘至今使人有感泣者雖其事未就其心不泯島中民俗敎導之要宜使知其親上事長之意而興泰事竟無表奬則實爲欠典興泰死無後只有從子老儒以其檄文請跋於故徵士居謫時而藏置於書院濟州人故孝子朴繼昆誠孝出天嘗因事上京船敗中洋漂泊將死就船板書數句訣父母語祝天而浮之潮頭不移時板到其父門前父持板告官發輕船載還島人至今言繼昆孝能感天繼昆有孀女悲其靑年苦節命一婢給灑掃婢名高所樂髮髼鬆多卷俚言髮卷者謂高所樂也婢日夜不離側及年長主欲嫁之婢辭曰吾主守身勵節吾與男子處不潔何敢昵侍且吾命薄爲人婢不欲以人道又生人婢也主憐其意許良亦不嫁服勞愈勤主與婢相依老死繼昆有通天之孝其女有烈婦烈婦又有忠婢孝烈忠之相感而萃於一室傳以爲異事吳興泰之義聲至今如昨日朴女之貞烈能使賤婢至於廢倫而感服宜有旌褒以樹風聲一人才搜訪事也旌義居前佐郞康聖翊以文籍從事有老父事之盡誠不欲上京求仕比之汲汲求仕違離老親留滯京洛者不啻有異臣數面接見頗有操守棄置可惜大靜居前五衛將李亨秀曾以摹瑟鎭助防將修築城堞一新完固公廨與若干軍器竝爲修治鎭卒撫摩安集遞任已過數年鎭民至今傳說州校前僉使洪受寬摹瑟鎭將出身金鍾輔爲人勤幹詳明頗解軍務俱可任事濟州居生員吳霑頗有文識可謂島中之翹楚一本島巨瘼民役不均事也牧子鮑作紙匠畓漢船格最稱苦役年前自朝家下詢本牧有所釐革船格則其時草弊頗有安堵之效而四役則依舊漸至難支之境臣從所見磨鍊鮀作減數優給例下及料米以爲保存之地紙匠亦爲減數應役之紙自各其官使之定式貿用畓漢亦爲添加其數以爲分役紓力之地牧子則前以牧場禁耕事狀聞時已有論列待回下定式之意分付各官藿物蔘鰒之別貿卜定私果園計果勒奪從前已登於繡啓屢有禁令而輒復如前果園之弊猶是不大而所謂貿易之廉價勒取殆爲各官恒式浦民不勝支當例懸喁喁官貿一節成節目永爲革罷而難保其必無踵起之弊自廟堂別關申飭則似有一分之效一罪人防守事一自辛丑以後罪人防守等節比前甚嚴又因年前書札往來之事更加禁防船路詗飭尤加禁束今無疏虞之弊而大靜縣則城內人家甚少而罪人保授自辛丑以後皆定城內城內之民殆不支堪臣於巡到時從所見年久數三十年前罪人抄出移保於城外城內之民稍得安息而城外距城內亦爲咫尺防守一節另加申飭一牧場事也前以禁耕事已爲登聞而馬匹之漸無良種馬籍之漸至虛縮皆由於場內冒耕漸少牧養之地故也馬監群牧皆爲苦避之任少無效力之意馬政之漸弊勢所固然待前度狀啓回下別加釐正之意分付各官山馬監牧官則初因其遠祖獻馬之功朝廷特許其後孫世代爲牧官臣取考其事實則前後兩次獻馬有此特異慰奬之擧所謂監牧官卽是啓下差除而只有若干料米更無官員貌樣恒在私室往來看牧全無實效所給隨從亦甚單弱名實不副無以責任取考馬籍則山馬場馬匹爲一千八百五十二匹比之他場最爲優多式年所貢爲二百餘匹亦與他場絕異朝廷若有別加定式使牧官稍有貌樣又爲陞遷之階則似有大益於牧事一軍務巡審事也軍伍虛實器械利鈍船隻等事前度狀啓中已爲論列而最是船隻一事誠極寒心名以水軍防禦之重鎭無一戰艦亦無官船陸地往來不過因私商貿販之船體統不成疏虞莫甚宜令廟堂發關申飭以爲措備之道各邑各鎭亦令使之修擧從多少備置以備不虞實合事宜城牒間有頹毀而烽臺則姑無大段頹破瞭望擧火等節各別嚴飭僻處諸鎭亦無曠闕之意成牒揭壁以爲遵守之地火砲諸器亦爲試放則大▣砲火箭神機箭十放銃等類軍校中有一二人依樣能放者而至於駁砲莫曉其放法其餘器械有不知名臣亦見之而不知其爲何狀此槪國朝中年以來牧使間多以有才略將望至今知名者差遣故凡城堞之繕修器械之措置皆是其時事到今已過百餘年之久前人功力皆將弊盡誠爲可惜軍校中曉解兵學陣法者絕無將至於見旗幟聞金鼓而瞠然却走以將校千把總窠許令應講試取則全不成樣而其中州居閑良朴重煥能爲盡編背誦事甚奇異問其誦習之由則渠以孝子朴繼昆之孫家庭傳戒以讀習兵書武技以待不虞報國故武技則有科路兵書無所用而不忘誦習云示以各別勸奬之意從後諸校差除皆以兵書講取才之意定式節目一羅舖設置移轉粟事也臣於前啓中備陳此弊而移粟納藿之際奸弊難以毛擧惟在其時守令亦不可預度硬定而雖曰皮穀折米十六斗比之私貿其利亦大雖非大歉輒乞轉粟者此也此則決不可每每許施島中雖或失稔陸地稍豐則求販之米船連續入米除非島陸大殺之年則領運移轉有不可施一三邑守令時任前任之能否採探登聞事也濟州判官洪履祚醇謹可尙畏怯太過有欠振刷不害持守大靜縣監鄭運躋臨事安詳莅民謹約昨年大賑捐瘠甚少旌義縣監南涑綜明爲務剛果自持出自侍從吏民拭目旌義十年前縣監許▣重修客舍公廨近數百間又防民役至今有口碑遺愛前前牧使李鴻運頗有釐弊此外三邑前後別無過人便民之聲績亦無至今流毒之貪婪一擧行條件外有關民弊不得不以俟朝廷處分者亦爲條列於後一各庫所謂反利木稱名者元木合爲六十餘同春秋出給以什三取利以資各該公私用無賴吏奴之管庫者及城內遊民多數取用年年臥本略納其利仍年加用畢竟所負多至於半同一同則取用者束手安坐年年換名移錄遍徵其親族流毒入骨之冤遍於境內取考其最初置簿盡錄於當者而族名移錄者幷爲燒券全無指徵者亦爲蕩減當納者幷本利隨力備納之意定式以給而一島之民積苦於屯木今雖嚴禁其徵族恐不無如前之弊皆顧代木納穀如還上之例以絕後患其所爲言不爲無據以木計穀殆爲二千石雖非一時所可盡捧者而旣非還穀又多私用則二千石之穀不由句管任自分捧取耗需用殆同糶糴有傷事面此不可輕施而民言之必欲無木者其在祛弊之方極爲有理令廟堂稟處一辛丑年御史書啓旌義大靜兩邑之不入籍居生與入籍居生而名付州役者甚多一幷割付於時居官爲請其後廟堂不詢本牧自備局啓下關癸卯爲始鹽漢與軍校吏屬之已付州役者無論之意其時知委矣不得如法査正違拒朝令任意去來者一竝自本縣釐正則或至有挈家還歸於州境者蓋以縣境生理之稍勝雖多流入以縣役之倍苦於州役寧失生理必避縣役蓋旌義縣吏屬其數過千互相迭番凡民苦役惟意操縱輪回差定受賂陞降民不堪其苦故也令該縣先爲査汰吏屬前後作奸者幷爲嚴繩懲礪使避役者皆知縣役之無異於州役而使之應役於時居大靜縣則吏弊不至於旌義闕役尤多於旌義依前自備局關申明籍法俾有實效而此等瑣細之事不必登聞而如旌義縣吏弊之不可不革今日除革難保其明日又不踵前習蓋以吏屬排番外收捧番除米爲利於官故也自廟堂有啓下關嚴飭然後可以永除此弊矣敎曰民隱邑弊諸條卽令廟堂逐條論理粘啓稟處繡衣之差遣豈特爲慰諭亦豈特爲按覈與試才也島中貿貿氓之蟲蟲採聞節行搜訪人才以副九重諮諏之思固其職之先務此乃假之以巡檢之銜也觀此繡單有一二登聞者豈令循例回啓以忽勸聳之方乎旌義故學生吳興泰之爲國忠義濟州故孝子朴繼昆之感天孝誠島以北諸路之所罕聞者而興泰繼昆尙今蔑無旌異實爲欠事奇哉繼昆之家又有其女之爲烈婦烈婦又有忠婢孝烈忠共萃而其孫重煥能述祖戒續家業不事科臼潛心兵學云者亦合一番收錄令繡衣就吳興泰之閭旌之曰義士朴繼昆之閭曰孝子烈女低一行扁以忠婢之名仍令繡衣各撰記蹟之語俾州人之過其閭者乘者必式行者指點爲百代樹風聲之一助閑良朴重煥今日政部將單付啓下使道伯給馬起送至於薦進人才中旌義前佐郞姜聖翊操守聞來可感騎郞見窠今日政先爲甄用如以親老爲難赴云爾則重違其志自有別歧收用具由收聞事分付其餘諸人令吏兵曹草記回啓事分付以此傳敎回諭繡衣○備局啓言觀此濟州御史沈樂洙別單則其一民役不均事也從前釐革不啻申嚴而船格一事之外宿弊復滋民苦如前云者萬萬駭然而繡衣旣以鮑作則減數而優料紙匠則蠲役而官貿畓漢則添數而紓力另行矯捄殆無遺策防弊之道雖不更究而釐捄之際務從詳密期於永革毋使民役不均之弊上聞於朝廷蔘鰒之廉價貿取園果之憑藉勒奪前後禁令何等截嚴而三邑守令終不知畏一向冒犯者大關紀綱事當一一査出勘以重律而事近騷擾姑不爲此若其禁遏之方不可但用廟堂關飭而止自該牧成出節目報于本司以爲一切嚴防之地而隨其所犯啓聞重勘亦以此嚴加考績俾知懲畏似合事宜其一牧場事也山馬牧官之世襲其任啓下差除在渠榮幸極矣別加定式稍存貌樣又爲陞遷俾益牧事云者其所論列非無意見而陞遷一款事係官方不可輕議加給料米以厚其生加定隨率以助其力恐是不可已者此亦分付該牧酌量事勢論報定式其一軍務巡審事也以本島巨鎭曾無一戰艦一官船果不成水軍防禦之體而此非廟堂一番關飭而擧行者戰艦措備之道邑鎭修擧之方必有財力之拮据然後可以措處此則分付道臣往復該牧從長講究更爲登聞後稟處其一各庫反利木事也年久分債害及親族至爲一境入骨之冤則在朝家恤隱之道固當一竝蕩減以爲島民息肩之道今以繡啓觀之公私需用竝資利條云今若遽然蕩減末流之害決知其反歸於民且此與京司句管有異以木以穀無甚關係而民情旣如此則代穀一款依所請許施以爲取耗需用之地而債券雖云移錄於當者此亦前日懲族之類則其赤立之勢可知也取殖需用旣云公私竝資則想必有輕重緊漫可存可祛之別使該牧審債民緩急之勢量需用緊歇之宜汰此不緊之用減彼難捧之穀以爲省弊便民之道其一旌義吏弊事也郡縣吏額自有定數則今此旌義縣之如斗其邑過千其數實是他邑之所無厭避民役投入吏籍而官家利其番米任其來投固已可駭且一邑民役受賂陞降至於不能奠居冒入州境者其爲奸弊尤爲痛駭蓋其嚴籍法汰濫額專在於本牧之嚴束三邑之奉法而繡衣今旣査汰吏屬嚴繩作奸此後若或有吏額夥多以貽民害者則當該邑倅隨現嚴勘牧使亦難免不飭之失竝以此意嚴飭分付他餘條件竝令各該衙門稟處何如允之